ಜನ ಈವರೆಗೆ ನೋಡಿರದ ಗೆಟಪ್ಪಿನಲ್ಲಿ ಬರ್ತಾರಂತೆ ಉಪ್ಪಿ!

ಬೆಂಗಳೂರು: ಆರ್.ಚಂದ್ರು ನಿರ್ದೇಶನದಲ್ಲಿ ಮೂಡಿ ಬಂದಿರೋ ಐ ಲವ್ ಯೂ ಚಿತ್ರದ ಮೂಲಕ ರಿಯಲ್ ಸ್ಟಾರ್ ಉಪೇಂದ್ರ ಪಾಲಿಗೆ ಭರಪೂರ ಗೆಲುವು ಲಭಿಸಿದೆ. ಯಶಸ್ವಿಯಾಗಿ ನೂರು ದಿನ ಪೂರೈಸಿಕೊಳ್ಳುವ ಮೂಲಕ ಈ ವರ್ಷದ ಸೂಪರ್ ಹಿಟ್ ಚಿತ್ರವಾಗಿಯೂ ದಾಖಲಾಗಿದೆ. ಹೀಗೆ ಗೆದ್ದ ಖುಷಿಯಲ್ಲಿರೋ ಉಪೇಂದ್ರ ಸದ್ಯ ಬುದ್ಧಿವಂತ 2 ಚಿತ್ರದಲ್ಲಿ ತೊಡಗಿಸಿಕೊಂಡಿದ್ದಾರೆ. ಈ ಮೂಲಕ ಈ ಹಿಂದೆ ಎಂದೂ ನೋಡಿರದಂಥಾ ಗೆಟಪ್ಪಿನಲ್ಲಿ ಅಭಿಮಾನಿಗಳಿಗೆ ಸರ್ ಪ್ರೈಸ್ ನೀಡಲು ಉಪ್ಪಿ ರೆಡಿಯಾಗಿದ್ದಾರೆಂಬ ಸುದ್ದಿಗಳು ಹರಿದಾಡುತ್ತಿವೆ.

ಉಪೇಂದ್ರ ಸಿನಿಮಾಗಳೆಂದ ಮೇಲೆ ಆರಂಭಿಕವಾಗಿಯೇ ದೊಡ್ಡ ಮಟ್ಟದಲ್ಲಿ ಕ್ರೇಜ್ ಹುಟ್ಟಿಕೊಳ್ಳುತ್ತೆ. ಯಾವ ಚಿತ್ರವಾದರೂ ಉಪ್ಪಿ ಫ್ಲೇವರಿನ ಒಂದಷ್ಟು ಪ್ರಯೋಗಗಳಾದರೂ ಗ್ಯಾರೆಂಟಿ ಎಂಬ ನಂಬಿಕೆ ಅಭಿಮಾನಿಗಳಲ್ಲಿದೆ. ಅದರಲ್ಲಿಯೂ ಹಿಟ್ ಸಿನಿಮಾಗಳ ನಿರ್ಮಾಪಕರೆಂದೇ ಖ್ಯಾತರಾಗಿರುವ ಟಿ.ಆರ್. ಚಂದ್ರಶೇಖರ್ ನಿರ್ಮಾಣದಲ್ಲಿ ಮೂಡಿ ಬರುತ್ತಿರುವ ಬುದ್ಧಿವಂತ-2 ಚಿತ್ರ ಘೋಷಣೆಯಾದಂದಿನಿಂದಲೇ ಭಾರೀ ಕುತೂಹಲ ಮೂಡಿಕೊಂಡಿತ್ತು. ಸೆಟ್ಟೇರಿ ಒಂದಷ್ಟು ಕಾಲವೂ ಕಳೆದಿದ್ದರಿಂದ ಈ ಚಿತ್ರದ ಕಥೆ ಏನಾಯ್ತೆಂಬ ಧಾವಂತವೂ ಉಪ್ಪಿ ಅಭಿಮಾನಿಗಳಲ್ಲಿದ್ದದ್ದು ಸುಳ್ಳಲ್ಲ.

ಆದರೀಗ ಬುದ್ಧಿವಂತ 2 ಚಿತ್ರ ಸದ್ದೇ ಇಲ್ಲದೆ ಮೊದಲ ಹಂತದ ಚಿತ್ರೀಕರಣ ಮುಗಿಸಿಕೊಂಡಿದೆ. ಒಂದಷ್ಟು ಬಿಡುವಿನ ಬಳಿಕ ಹಬ್ಬ ಮುಗಿಸಿಕೊಂಡು ಮತ್ತೆ ಚಿತ್ರೀಕರಣ ನಡೆಸಲು ಚಿತ್ರತಂಡ ತೀರ್ಮಾನಿಸಿದೆಯಂತೆ. ಈ ಮೊದಲ ಹಂತದ ಚಿತ್ರೀಕರಣದ ಸಮಯದಲ್ಲಿಯೇ ಈ ಸಿನಿಮಾ ಬಗ್ಗೆ ಒಂದಷ್ಟು ಇಂಟರೆಸ್ಟಿಂಗ್ ವಿಚಾರಗಳು ಜಾಹೀರಾಗಿವೆ. ಅದರಲ್ಲಿಯೂ ಉಪ್ಪಿ ಗೆಟಪ್ಪಿನ ಬಗ್ಗೆಯಂತೂ ಅಭಿಮಾನಿಗಳೆಲ್ಲ ಥ್ರಿಲ್ ಆಗುವಂಥಾ ವಿಚಾರಗಳೇ ಹರಿದಾಡುತ್ತಿವೆ. ಈ ನಿಟ್ಟಿನಲ್ಲಿ ಹೇಳೋದಾದರೆ ಉಪೇಂದ್ರ ಈ ಹಿಂದೆಂದೂ ಕಾಣಿಸಿಕೊಂಡಿರದ ಗೆಟಪ್ಪಿನಲ್ಲಿ ಈ ಚಿತ್ರದ ಪಾತ್ರಕ್ಕೆ ಜೀವ ತುಂಬಿದ್ದಾರಂತೆ. ಇಲ್ಲಿ ಅವರು ಡಬಲ್ ರೋಲನ್ನು ನಿರ್ವಹಿಸಿದ್ದಾರಂತೆ.